“สธ.” ยืนยันยอดติดเชื้อ “โควิด-19” เพิ่ม 30 คน เป็นกลุ่มก้อนเก่า 14 ราย รวมป่วยสะสม 177!
“กระทรวงสาธารณสุข” ยืนยันยอดติดเชื้อ "โควิด-19" เพิ่ม 30 คน พบเป็นกลุ่มก้อนเก่า 14 ราย รวมป่วยสะสม 177! 
“กระทรวงสาธารณสุข” ยืนยันยอดติดเชื้อ "โควิด-19" เพิ่ม 30 คน พบเป็นกลุ่มก้อนเก่า 14 ราย รวมป่วยสะสม 177!
17 มี.ค. 2563

นายแพทย์สุขุม กาญจนพิมาย ปลัดกระทรวงสาธารณสุข พร้อมผู้บริหารกระทรวงสาธารณสุข แถลงสถานการณ์การแพร่ระบาดของเชื้อไวรัสโคโรนาสายพันธุ์ใหม่ 2019 (โควิด-19) ประจำวันที่ 17 มี.ค.63 โดยระบุว่า มีผู้ป่วยยืนยันติดเชื้อโควิด-19 รายใหม่ 30 ราย กลับบ้านเพิ่ม 3 ราย รวมกลับบ้านแล้ว 41 ราย อาการหนัก 1 ราย เสียชีวิต 1 ราย ผู้ป่วยยืนยันสะสม 177 ราย
โดยผู้ติดเชื้อรายใหม่ รายที่ 148-177 แบ่งเป็น 2 กลุ่ม ดังนี้
กลุ่มแรก ผู้ป่วยที่มีประวัติสัมผัสกับผู้ป่วย หรือเกี่ยวข้องกับสถานที่ที่พบผู้ป่วยก่อนหน้านี้ จำนวน 14 ราย ได้แก่ กลุ่มสนามมวย 11 ราย , กลุ่มสถานบันเทิงย่านทองหล่อ 1 ราย และกลุ่มผู้สัมผัสกับผู้ป่วยที่มีรายงานมาแล้ว 2 ราย
กลุ่มที่สอง ผู้ป่วยรายใหม่ จำนวน 16 ราย ได้แก่ กลุ่มผู้เดินทางกลับจากต่างประเทศ 9 ราย เป็นคนไทย 6 ราย ต่างชาติ 3 ราย , คนขับแท็กซี่ 1 ราย มีประวัติรับผู้โดยสารต่างชาติ และอยู่ระหว่างรอผลการสอบสวนโรคเพิ่มเติม 6 ราย
นอกจากนี้ ยังรอยืนยันผลทางห้องปฏิบัติการอีกจำนวน 22 ราย
ส่วนทางด้านคนไทยกลับจากอิตาลี ซึ่งได้รับการดูแลอยู่ที่ฐานทัพเรือสัตหีบ 83 ราย มี 6 ราย เข้ารับการรักษาที่โรงพยาบาล เนื่องจากมีอาการสงสัย รอผลออกวันนี้ ส่วน 77 คน ไม่พบเชื้อโควิด-19
ทั้งนี้ นพ.สุขุม ได้ฝากแนะนำไปยังประชาชนให้งดสังสรรค์ ทำงานที่บ้าน สวมหน้ากากอนามัยในที่ชุมชน ล้างมือบ่อยๆ ถ้ามีอาการไข้ ไอ น้ำมูกไหล ให้ไปพบแพทย์ หากไปสถานที่แออัดแล้วมีอาการผิดปกติพร้อมๆกับกลุ่มเพื่อนให้รีบเข้ารับการตรวจ กรณีมีไข้ ไอ เจ็บคอ น้ำมูกไหล มีประวัติเข้าที่แออัดที่ชุมชน สามารถขอรับการตรวจได้ฟรี ไม่มีค่าใช้จ่ายใดๆ รวมถึงภายใน 2 สัปดาห์ที่ผ่านมา ใครไปสนามมวยให้มารับการตรวจได้ฟรี
อย่างไรก็ตาม สธ.จะนำแผนการดูแลผู้ป่วยเข้าที่ประชุม ครม. วันนี้ พร้อมยืนยันว่า สธ.เตรียมความพร้อม 100% ในส่วนของบุคลากรทางการแพทย์ สาธารณสุข และหน่วยงานอื่นๆพร้อมร่วมกันสู้วิกฤติโควิด-19 เต็มที่